KAUNO MIESTO SAVIVALDYBĖS TARYBA

SPRENDIMAS

DĖL ASMENS (ŠEIMOS) SOCIALINIŲ PASLAUGŲ POREIKIO NUSTATYMO IR SOCIALINIŲ PASLAUGŲ SKYRIMO KAUNO MIESTE TVARKOS APRAŠO PATVIRTINIMO

2017 m. gegužės 23 d.	Nr. T-309

Kaunas

Vadovaudamasi Lietuvos Respublikos vietos savivaldos įstatymo 6 straipsnio 12 punktu, 18 straipsnio 1 dalimi ir Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-94 „Dėl Asmens (šeimos) socialinių paslaugų poreikio nustatymo ir skyrimo tvarkos aprašo ir Senyvo amžiaus asmens bei suaugusio asmens su negalia socialinės globos poreikio nustatymo metodikos patvirtinimo“, Kauno miesto savivaldybės taryba n u s p r e n d ž i a:

1. Patvirtinti Asmens (šeimos) socialinių paslaugų poreikio nustatymo ir socialinių paslaugų skyrimo Kauno mieste tvarkos aprašą (pridedama).

2. Pripažinti netekusiu galios Kauno miesto savivaldybės tarybos 2011 m. vasario 18 d. sprendimą Nr. T-91 „Dėl Asmens (šeimos) socialinių paslaugų poreikio nustatymo ir socialinių paslaugų skyrimo Kauno mieste tvarkos aprašo patvirtinimo“ su visais pakeitimais ir papildymais.

Savivaldybės meras	Visvaldas Matijošaitis

PATVIRTINTA

Kauno miesto savivaldybės tarybos

2017 m. gegužės 23 d.

sprendimu Nr. T-309

ASMENS (ŠEIMOS) SOCIALINIŲ PASLAUGŲ POREIKIO NUSTATYMO IR SOCIALINIŲ PASLAUGŲ SKYRIMO KAUNO MIESTE TVARKOS APRAŠAS

I SKYRIUS

BENDROSIOS NUOSTATOS

1.	Asmens (šeimos) socialinių paslaugų poreikio nustatymo ir socialinių paslaugų skyrimo Kauno mieste tvarkos aprašas (toliau – aprašas) nustato asmens (šeimos) socialinių paslaugų poreikį nustatančius subjektus, asmens (šeimos) socialinių paslaugų poreikio nustatymo kriterijus ir procedūrą, asmens socialinės globos poreikio vertinimo, socialinių paslaugų skyrimo, sustabdymo ir nutraukimo bei asmens siuntimo į socialinės globos namus (toliau – Globos namai) tvarką, asmens (šeimos) teises ir pareigas, informacijos teikimą ir saugojimą, skundų nagrinėjimo tvarką.

2.	Šis aprašas taikomas nustatant individualų socialinių paslaugų poreikį, priimant sprendimą dėl socialinių paslaugų skyrimo ir siuntimo į Globos namus asmenims, deklaravusiems gyvenamąją vietą Kauno mieste, pageidaujantiems gauti socialines paslaugas, kurias finansuoja Kauno miesto savivaldybė (toliau – Savivaldybė) iš savo biudžeto lėšų ar valstybės biudžeto specialių tikslinių dotacijų savivaldybių biudžetams. Socialinių paslaugų, kurios teikiamos papildomai asmens (šeimos) pageidavimu, poreikis nevertinamas.

3.	Nustatant asmens, gyvenančio kartu su šeima, socialinių paslaugų poreikį, kartu nustatomas ir šeimos socialinių paslaugų poreikis.

4.	Apraše vartojamos sąvokos atitinka Lietuvos Respublikos socialinių paslaugų įstatyme ir Socialinių paslaugų kataloge, patvirtintame Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“, apibrėžtas sąvokas.

II SKYRIUS

ASMENS (ŠEIMOS) SOCIALINIŲ PASLAUGŲ POREIKĮ NUSTATANTYS SUBJEKTAI

5.	Pirminį asmens (šeimos) socialinių paslaugų poreikį nustato Savivaldybės biudžetinės įstaigos Kauno miesto socialinių paslaugų centro (toliau – Socialinių paslaugų centras) socialiniai darbuotojai.

6.	Socialinės rizikos šeimų socialinių paslaugų poreikį nustato Socialinių paslaugų centro socialiniai darbuotojai, kurie teikia socialinę priežiūrą socialinės rizikos šeimoms ir kurių pareigybių aprašymuose įrašyta ši funkcija.

7.	Asmens (šeimos) socialinių paslaugų poreikį socialinių paslaugų teikimo laikotarpiu, pasikeitus aplinkybėms ar asmens (šeimos) sveikatos būklei, nustato socialinių paslaugų įstaigų vadovų įgalioti socialiniai darbuotojai ir išvadas pateikia įstaigos vadovui.

8.	Asmens, rengiamo paleisti iš laisvės atėmimo, kardomojo kalinimo vietos ar socialinės ir psichologinės reabilitacijos įstaigos, psichiatrijos ligoninės ar kito tipo stacionarios sveikatos priežiūros įstaigos ir pageidaujančio gauti socialines paslaugas, socialinių paslaugų poreikį nustato šios įstaigos socialiniai darbuotojai, bendradarbiaudami su savivaldybe, kurios teritorijoje asmuo gyveno prieš patekdamas į laisvės atėmimo, kardomojo kalinimo vietą ar socialinės ir psichologinės reabilitacijos įstaigą, psichiatrijos ligoninę ar kito tipo stacionarią sveikatos priežiūros įstaigą arba kurios teritorijoje gyvena asmens šeima, arba prireikus bendradarbiaudami su Globos namais dėl asmens, patekusio į minėtas įstaigas iš apskrities viršininko socialinių paslaugų įstaigos, kurios savininko teisės ir pareigos perduotos Savivaldybei ar Lietuvos Respublikos socialinės apsaugos ir darbo ministerijai (toliau – Socialinės apsaugos ir darbo ministerija) ir kurioje asmuo pradėjo gauti socialines paslaugas iki 2007 m. sausio 1 d., ir pageidaujančio gauti socialines paslaugas Globos namuose, kurių savininko teises ir pareigas įgyvendina Socialinės apsaugos ir darbo ministerija (toliau – valstybės globos namai).

III SKYRIUS
ASMENS (ŠEIMOS) SOCIALINIŲ PASLAUGŲ POREIKIO NUSTATYMO KRITERIJAI

9.	Asmens socialinių paslaugų poreikis nustatomas individualiai pagal asmens nesavarankiškumą ir galimybes savarankiškumą ugdyti ar kompensuoti asmens interesus ir poreikius atitinkančiomis socialinėmis paslaugomis.

10.	Šeimos socialinių paslaugų poreikis nustatomas kompleksiškai vertinant šeimos narių gebėjimus, galimybes ir motyvaciją spręsti savo šeimos socialines problemas, palaikyti ryšius su visuomene, galimybes tai ugdyti ar kompensuoti šeimos interesus ir poreikius atitinkančiomis bendrosiomis socialinėmis paslaugomis ar socialine priežiūra.

11.	Asmens socialinių paslaugų poreikis nustatomas atsižvelgiant į šias asmens poreikių rūšis:

11.1. asmens poreikiai, kurie gali būti tenkinami bendrosiomis socialinėmis paslaugomis ar socialine priežiūra;

11.2. asmens poreikiai, kurie gali būti tenkinami socialine globa.

12. Asmuo priskiriamas šioms socialinėms grupėms:

12.1. likę be tėvų globos vaikai ir jų šeimos;

12.2. socialinės rizikos vaikai ir jų šeimos;

12.3. vaikai su negalia ir jų šeimos;

12.4. senyvo amžiaus asmenys ir jų šeimos;

12.5. suaugę asmenys su negalia ir jų šeimos;

12.6. socialinės rizikos suaugę asmenys ir jų šeimos;

12.7. socialinės rizikos šeimos;

12.8. kiti asmenys.

13. Vaiko socialinių paslaugų poreikio nustatymas derinamas su ugdymo ir vystymosi poreikiais, atsižvelgiant į įvairių sričių specialistų (vaiko teisių apsaugos tarnybų, švietimo įstaigų, pedagoginės-psichologinės pagalbos tarnybų, sveikatos priežiūros įstaigų ir kitų įstaigų specialistų, kurių rekomendacijos turi įtakos nustatant vaiko socialinių paslaugų poreikį) išvadas.

14.	Visais atvejais, nustatant socialinės rizikos vaiko socialinių paslaugų poreikį arba kai vaikui yra nustatyta laikina globa (rūpyba) ir skirta trumpalaikė socialinė globa, nustatomas ir vaiko šeimos socialinių paslaugų poreikis.

15.	Vaiko, likusio be tėvų globos, socialinių paslaugų poreikis nustatomas derinant su vaiko laikinosios ar nuolatinės globos (rūpybos) organizavimu, vadovaujantis teisės aktais, reglamentuojančiais vaiko globos ir laikinosios globos organizavimą.

16.	Vaikų su negalia, suaugusių asmenų su negalia ir senyvo amžiaus asmenų socialinių paslaugų poreikio nustatymas derinamas su specialiųjų poreikių nustatymu, vadovaujantis Specialiųjų poreikių nustatymo ir jų tenkinimo sąlygomis bei taisyklėmis, patvirtintomis Lietuvos Respublikos socialinės apsaugos ir darbo ministro 2007 m. lapkričio 16 d. įsakymu Nr. A1-316 „Dėl Specialiųjų poreikių nustatymo ir jų tenkinimo sąlygų bei taisyklių patvirtinimo“.

17.	Socialinės rizikos šeimos socialinių paslaugų poreikis nustatomas atsižvelgiant į šeimos narių socialinius įgūdžius ir motyvaciją kurti saugią, sveiką ir darnią aplinką savo namuose, šeimoje, palaikyti socialinius ryšius su visuomene ir užtikrinti šeimoje augančių vaikų visapusišką vystymąsi ir ugdymą, vadovaujantis teisės aktais, reglamentuojančiais darbo su socialinės rizikos šeimomis ir vaiko laikinosios ir nuolatinės globos (rūpybos) organizavimą. Teikiant socialines paslaugas socialinės rizikos šeimai, turi būti užtikrinamas ir socialinių paslaugų teikimas vaikams.

IV SKYRIUS

ASMENS (ŠEIMOS) SOCIALINIŲ PASLAUGŲ POREIKIO NUSTATYMO PROCEDŪRA

18.	Asmuo (vienas iš suaugusių šeimos narių) ar jo globėjas, rūpintojas dėl socialinių paslaugų gavimo kreipiasi į Socialinių paslaugų centro socialinius darbuotojus seniūnijoje pagal gyvenamąją vietą ir pateikia:

18.1. užpildytą prašymą-paraišką socialinėms paslaugoms gauti (SP-8 forma, patvirtinta Lietuvos Respublikos socialinės apsaugos ir darbo ministro 2005 m. birželio 27 d. įsakymu
Nr. A1-183 „Dėl kai kurių socialinei paramai gauti reikalingų formų patvirtinimo“) (toliau – prašymas);

18.2. asmens tapatybę patvirtinantį dokumentą, išskyrus atvejus, kai dėl atitinkamos socialinės paslaugos skyrimo kreipiamasi elektroniniu būdu. Asmuo, pateikdamas prašymą elektroniniu būdu, patvirtina savo tapatybę elektroniniu parašu arba kitais būdais, nustatytais Lietuvos Respublikos teisės aktuose;

18.3. pažymą apie deklaruotą gyvenamąją vietą arba pažymą, patvirtinančią, kad jis yra įtrauktas į gyvenamosios vietos neturinčių asmenų apskaitą (tik tuo atveju, kai nėra duomenų gyvenamosios vietos apskaitos dokumentuose);

18.4. informaciją apie asmens (šeimos) pajamas ir asmens turtą (tuo atveju, kai šios informacijos nėra Savivaldybės duomenų bazėje);

18.5. asmuo, pageidaujantis gauti socialinės priežiūros paslaugas (pagalbą į namus, apgyvendinimą savarankiško gyvenimo namuose, nakvynės namuose) ir socialinės globos paslaugas, iš sveikatos priežiūros įstaigos pateikia išrašą iš medicininių dokumentų (F027/a) su gydytojo išvada, kad asmuo neserga ūmiomis infekcinėmis ar kitomis pavojingomis užkrečiamomis ligomis ir ūmia psichoze. Nuo išrašo išdavimo iki asmens apsigyvenimo globos įstaigoje negali būti praėję daugiau kaip 3 mėnesiai.

19.	Tuo atveju, jei asmuo (šeima) patiria fizinį ar psichologinį smurtą arba kyla grėsmė jo fiziniam ar emociniam saugumui, dėl bendrųjų socialinių paslaugų ir socialinės priežiūros skyrimo asmuo (vienas iš suaugusių šeimos narių) ar jo globėjas, rūpintojas gali kreiptis ir į kitą, ne asmens (šeimos) gyvenamosios vietos, savivaldybę.

20.	Asmens (vieno iš suaugusių šeimos narių) ar jo globėjo, rūpintojo prašymas dėl bendrųjų socialinių paslaugų gavimo ar socialinės priežiūros socialinės rizikos šeimai teikimo nėra būtinas.

21.	Asmuo, kurį rengiamasi paleisti iš laisvės atėmimo, kardomojo kalinimo vietos ar socialinės ir psichologinės reabilitacijos įstaigos, psichiatrijos ligoninės ar kito tipo stacionarios sveikatos priežiūros įstaigos, dėl socialinės priežiūros ar socialinės globos paslaugų gavimo kreipiasi į gyvenamosios vietos seniūnijos socialinius darbuotojus, kurie asmens prašymą ir poreikio vertinimo anketą ne vėliau kaip likus 30 kalendorinių dienų iki asmens paleidimo iš šių įstaigų pateikia Savivaldybės padalinio, organizuojančio socialinių paslaugų teikimą (toliau – atsakingas padalinys), atsakingiems darbuotojams.

22.	Socialinių paslaugų skyrimo duomenys turi būti įvesti į Socialinės paramos šeimai informacinės sistemos (toliau – SPIS) duomenų bazę:

22.1. dėl bendrųjų socialinių paslaugų (transporto paslaugos ir kt.) skyrimo ir paslaugų teikimo duomenis suveda paslaugas suteikiantys socialiniai darbuotojai įstaigose;

22.2. dėl socialinės priežiūros ir socialinės globos paslaugų skyrimo ir paslaugų teikimo duomenis suveda atsakingo padalinio atsakingi darbuotojai.

23.	Veikdami asmens (šeimos) ar visuomenės socialinio saugumo interesais, prašymą gali pateikti bendruomenės nariai ar kiti suinteresuoti asmenys, nurodę priežastį, dėl kurios asmuo (vienas iš suaugusių šeimos narių) ar jo globėjas, rūpintojas negali to padaryti pats.

24.	Socialiniai darbuotojai ne vėliau kaip per 14 kalendorinių dienų nuo prašymo gavimo dienos privalo nustatyti asmens (šeimos) socialinių paslaugų poreikį (išskyrus atvejus, kai nustatomas socialinės globos poreikis).

25.	Jei asmuo (šeima) pageidauja gauti bendrąsias socialines paslaugas, socialinių paslaugų poreikio nustatyti nebūtina, išskyrus socialinės rizikos šeimoms.

26.	Socialiniai darbuotojai nustato asmens (šeimos) socialinių paslaugų poreikį, užpildydami asmens (šeimos) socialinių paslaugų poreikio vertinimo formą (1 priedas).

27.	Vertinant asmens socialinių paslaugų poreikį, prioritetas teikiamas alternatyvioms ilgalaikei socialinei globai paslaugoms, teikiamoms bendruomenėje, – socialinei priežiūrai, trumpalaikei socialinei globai, dienos socialinei globai asmens namuose, dienos centre. Jei, nustačius asmens socialinių paslaugų poreikį, padaroma išvada, kad bendrųjų socialinių paslaugų ar socialinės priežiūros asmeniui nepakanka, atliekamas asmens socialinės globos poreikio nustatymas.

28.	Asmens socialinės globos poreikis nustatomas vadovaujantis Senyvo amžiaus asmens ir suaugusio asmens su negalia socialinės globos poreikio nustatymo metodika, patvirtinta socialinės apsaugos ir darbo ministro 2006 m. balandžio 5 d. įsakymu Nr. A1-94, Socialinės rizikos vaiko ir likusio be tėvų globos vaiko socialinės globos poreikio nustatymo metodika, patvirtinta socialinės apsaugos ir darbo ministro 2006 m. birželio 27 d. įsakymu Nr. A1-179, ir Socialinės globos poreikio vaikui su negalia nustatymo metodika, patvirtinta socialinės apsaugos ir darbo ministro 2006 m. rugsėjo 9 d. įsakymu Nr. A1-255.

29.	Asmens socialinės globos poreikis turi būti nustatytas per 30 kalendorinių dienų nuo prašymo gavimo dienos. Socialiniam darbuotojui pateikus motyvuotą prašymą, kad dėl objektyvių priežasčių (asmuo laikinai išvykęs iš gyvenamosios vietos, asmuo gydosi gydymo įstaigose ar kt. arba reikalinga papildoma informacija apie asmenį) negali atlikti globos poreikio vertinimo, Savivaldybės administracijos direktoriaus arba jo įgalioto asmens įsakymu šis terminas gali būti pratęstas.

30.	Sveikatos priežiūros, švietimo ir ugdymo įstaigų, policijos ir kitų institucijų darbuotojai ir kiti asmenys privalo socialiniam darbuotojui, nustatančiam poreikį socialinėms paslaugoms, teikti išvadas, būtinas asmens (šeimos) socialinių paslaugų poreikiui nustatyti. Prireikus Savivaldybė gali pareikalauti dokumentų, susijusių su asmens (šeimos) socialinių paslaugų poreikio nustatymu, iš kitų institucijų ir įstaigų.

31.	Jei socialiniam darbuotojui, atliekančiam vertinimą, reikalinga papildoma informacija, susijusi su socialinių paslaugų poreikio asmeniui (šeimai) nustatymu, jis gali pareikalauti iš asmens papildomų dokumentų, reikalingų poreikiui nustatyti.

32.	Prašymai socialinėms paslaugoms gauti su visais reikiamais dokumentais paslaugoms gauti registruojami dokumentų valdymo sistemoje „Kontora“.

33.	Atsakingo padalinio atsakingas darbuotojas, gavęs visus reikiamus dokumentus dėl ilgalaikės socialinės globos teikimo institucijoje, pateikia juos Savivaldybės administracijos direktoriaus įsakymu sudarytai komisijai (toliau – Komisija). Komisija priima sprendimą dėl paslaugų teikimo.

34.	Sprendimą dėl socialinės priežiūros paslaugų ir socialinės globos paslaugų (trumpalaikės, dienos) teikimo priima atsakingo padalinio atsakingas darbuotojas, kuriam paskirta ši funkcija, gavęs visus reikiamus dokumentus dėl paslaugų teikimo.

35.	Įvykdęs visas reikiamas procedūras atsakingo padalinio atsakingas darbuotojas suformuoja socialinių paslaugų gavėjo bylą, kuri perduodama socialines paslaugas teikiančiai įstaigai.

36.	Socialinių paslaugų gavėjų, kurių poreikio socialinėms paslaugoms tenkinti įstaiga neturi vietų ar skiriamų valandų, bylos lieka atsakingame padalinyje, sudarant atskiras paslaugų gavėjų eiles, atskiroms socialinės globos ir socialinės priežiūros paslaugoms gauti.

37.	Asmenų eilė socialinėms paslaugoms gauti sudaroma pagal sprendimų dėl socialinių paslaugų skyrimo priėmimo datą. Tais atvejais, kai sprendimai dėl socialinių paslaugų skyrimo priimami ta pačia data keliems asmenims, atsižvelgiama ir į jų prašymo pateikimo datą ir registracijos numerį.

38.	Socialinės priežiūros paslaugas teikiančios įstaigos kiekvieną savaitę raštu (elektroniniu paštu) informuoja atsakingą padalinį apie laisvas vietas įstaigoje ir galimybes pradėti teikti paslaugas.

39.	Socialinės globos paslaugas teikiančios įstaigos kiekvieną mėnesį raštu (elektroniniu paštu) informuoja atsakingą padalinį apie laisvas vietas įstaigoje ir galimybes pradėti teikti paslaugas.

40.	Išskirtiniais atvejais, kai asmuo (šeima) patiria fizinį ar psichologinį smurtą ar kyla grėsmė jo (jų) fiziniam ar emociniam saugumui, sprendimas dėl socialinių paslaugų skyrimo priimamas nenustačius socialinių paslaugų poreikio. Tokiu atveju socialinių paslaugų poreikis turi būti nustatytas suteikus (arba jau teikiant) socialines paslaugas (pvz., intensyvios krizių įveikimo pagalbos, laikino apgyvendinimo, laikino apnakvindinimo).

41.	Savivaldybės administracijos Vaiko teisių apsaugos skyrius (toliau – Vaiko teisių apsaugos skyrius) priima sprendimą dėl socialinės rizikos vaiko paėmimo iš šeimos ar palikimo šeimoje, vadovaudamasis Savivaldybės administracijos direktoriaus ar jo įgalioto asmens nustatyta tvarka. Jei vaikas paliekamas šeimoje, Vaiko teisių apsaugos skyrius raštu kreipiasi į Socialinių paslaugų centrą dėl socialinių paslaugų poreikio socialinės rizikos vaikui ar šeimai nustatymo.

V SKYRIUS

ASMENS SOCIALINĖS GLOBOS POREIKIO VERTINIMAS

42.	Asmens socialinės globos poreikis nustatomas pagal asmens socialinio ir fizinio savarankiškumo vertinimo kriterijus.

43.	Asmens savarankiškumas vertinamas pagal:

43.1. asmens socialinį savarankiškumą. Vertinant asmens socialinį savarankiškumą, apibūdinamos asmens gyvenimo sąlygos, asmens užimtumas, nustatomas asmens sugebėjimas palaikyti socialinius ryšius (su šeima, mokykla, draugais, kaimynais, bendruomene ir kt.), įvertinama asmens motyvacija ir pateikiami socialinių darbuotojų pastebėjimai, apibūdinantys asmens gebėjimus savarankiškai gyventi savo namuose;

43.2. asmens fizinį savarankiškumą. Vertinant asmens fizinį savarankiškumą, atsižvelgiama į jo sveikatos būklę, negalią, organizmo funkcijų sutrikimus, pagalbos reikalingumą, sugebėjimus savarankiškai atlikti būtiniausius buities darbus ir tenkinti būtinuosius poreikius, įvertinamas pagalbos kasdienėje veikloje poreikis.

44.	Įvertinus asmens socialinį ir fizinį savarankiškumą, nustatomi šie asmens nesavarankiškumo lygiai: iš dalies nesavarankiškas, visiškai nesavarankiškas.

45.	Nustatant asmens, gyvenančio kartu su šeima, socialinės globos poreikį, atsižvelgiama į artimųjų gebėjimus ir motyvaciją pasirūpinti vienas kitu.

46.	Nustatę asmens socialinės globos poreikį ir įvertinę, kad asmuo yra savarankiškas ir socialinė globa jam nebūtina, socialiniai darbuotojai nustato asmens poreikį dėl bendrųjų socialinių paslaugų ar socialinės priežiūros teikimo.

VI SKYRIUS

SOCIALINIŲ PASLAUGŲ ASMENIUI (ŠEIMAI) SKYRIMAS, SUSTABDYMAS IR NUTRAUKIMAS

47.	Sprendimą dėl socialinės priežiūros asmeniui (šeimai) skyrimo priima Savivaldybės administracijos direktorius ar jo įgaliotas asmuo ne vėliau kaip per 14 kalendorinių dienų nuo asmens (šeimos) socialinių paslaugų poreikio vertinimo išvadų pateikimo Savivaldybei dienos.

48.	Sprendimą dėl socialinės priežiūros socialinės rizikos šeimai skyrimo Vaiko teisių apsaugos skyriaus sprendimu nedelsdamas priima Savivaldybės administracijos direktorius ar jo įgaliotas asmuo, gavęs informaciją apie socialinę riziką (asmens (šeimos) socialinių paslaugų poreikio vertinimo formos nepildomos).

49.	Sprendimą dėl ilgalaikės socialinės globos paslaugų asmeniui (šeimai) skyrimo priima Komisija ne vėliau kaip per 30 kalendorinių dienų nuo socialinių darbuotojų asmens (šeimos) socialinių paslaugų poreikio vertinimo išvadų pateikimo Savivaldybei dienos.

50.	Sprendimą dėl trumpalaikės socialinės globos paslaugų asmeniui (šeimai) skyrimo priima Savivaldybės administracijos direktorius arba jo įgaliotas asmuo per 10 kalendorinių dienų nuo socialinių darbuotojų asmens (šeimos) socialinių paslaugų poreikio vertinimo išvadų pateikimo Savivaldybei dienos ir gavęs rašytinę informaciją, kad Globos namuose yra vieta trumpalaikei socialinei globai gauti.

51.	Sprendimą dėl socialinių paslaugų teikimo laikotarpiu papildymo, pakeitimo priima įstaigos vadovas ar jo įgaliotas asmuo.

52.	Sprendimą dėl socialinių paslaugų teikimo laikotarpiu sustabdymo, nutraukimo priima įstaigos vadovas ar jo įgaliotas asmuo.

53.	Sprendimas dėl socialinių paslaugų teikimo sustabdymo priimamas ne ilgesniam kaip 60 kalendorinių dienų laikotarpiui per kalendorinius metus, asmeniui (jo globėjui, rūpintojui) pateikus raštu prašymą, kuriame nurodomos priežastys, dėl kurių socialinių paslaugų teikimas turėtų būti sustabdomas, ir laikotarpis.

54.	Sprendimas dėl socialinių paslaugų teikimo nutraukimo priimamas, kai pats asmuo pateikia prašymą nutraukti socialinių paslaugų teikimą, arba asmuo nesilaiko sutarties dėl socialinių paslaugų skyrimo, arba kitais sutartyje dėl socialinių paslaugų teikimo nustatytais atvejais.

55.	Priėmus sprendimą dėl socialinių paslaugų asmeniui (šeimai) skyrimo, užpildoma sprendimo dėl socialinių paslaugų ir specialiosios pagalbos priemonių asmeniui skyrimo forma (SP-9), patvirtinta Lietuvos Respublikos socialinės apsaugos ir darbo ministro 2005 m. birželio 27 d. įsakymu Nr. A1-183.

56.	Paaiškėjus, kad asmuo, besikreipiantis dėl socialinių paslaugų (vienas iš suaugusių šeimos narių, jo globėjas, rūpintojas), sąmoningai pateikė neteisingą informaciją socialinių paslaugų poreikiui nustatyti arba dirbtinai pablogino sąlygas, norėdamas gauti socialines paslaugas, socialinių paslaugų teikimas gali būti sustabdytas arba nutrauktas.

57.	Sprendimo dėl socialinių paslaugų asmeniui (šeimai) skyrimo kopija per 5 darbo dienas nuo jo priėmimo dienos įteikiama (išsiunčiama) asmeniui. Sprendimo originalas įsegamas į asmens bylą, kuri perduodama socialines paslaugas teikiančiai įstaigai.

58.	Priėmus sprendimą skirti asmeniui ilgalaikę, o vaikui, kuriam nustatyta laikinoji globa, ar socialinės rizikos vaikui – trumpalaikę socialinę globą valstybės globos namuose, ne vėliau kaip per 5 darbo dienas šio sprendimo kopija ir aprašo 3 priedo 3, 5 ir 6 punktuose nurodytų dokumentų kopijos išsiunčiamos:

58.1. dėl likusių be tėvų globos vaikų, socialinės rizikos vaikų, vaikų su negalia – Valstybės vaiko teisių apsaugos ir įvaikinimo tarnybai prie Socialinės apsaugos ir darbo ministerijos (toliau – Tarnyba);

58.2. dėl senyvo amžiaus asmenų, suaugusių asmenų su negalia – Neįgaliųjų reikalų departamentui prie Socialinės apsaugos ir darbo ministerijos (toliau – Departamentas).

59.	Savivaldybė, priėmusi sprendimą dėl trumpalaikės socialinės globos, ne vėliau kaip per 5 darbo dienas išsiunčia šio sprendimo kopiją ir dokumentų, nurodytų aprašo 3 priedo 1, 2–4,
6–7 punktuose, kopijas Globos namams, kurie teiks asmeniui trumpalaikę socialinę globą.

VII SKYRIUS

ASMENS SIUNTIMAS Į GLOBOS NAMUS

60.	Asmuo siunčiamas į Globos namus:

60.1. ilgalaikei socialinei globai, vadovaujantis Savivaldybės administracijos direktoriaus ar jo įgalioto asmens sprendimu dėl ilgalaikės socialinės globos asmeniui skyrimo Globos namuose;

60.2. trumpalaikei socialinei globai, vadovaujantis Savivaldybės administracijos direktoriaus ar jo įgalioto asmens sprendimu dėl trumpalaikės globos asmeniui skyrimo Globos namuose.

61.	Ilgalaikei socialinei globai gali būti siunčiami:

61.1. suaugę asmenys su negalia, kuriems nustatytas iki 40 procentų darbingumo lygis ir ilgalaikės socialinės globos poreikis, neturintys artimųjų pagal įstatymus, galinčių juos prižiūrėti, ar turintys artimųjų, kurie dėl objektyvių priežasčių (yra neįgalūs, dėl sveikatos būklės, atlieka bausmę įkalinimo įstaigoje, yra asocialūs asmenys ir kt.) negali jų prižiūrėti;

61.2. senyvo amžiaus asmenys, kuriems nustatytas didelis specialiųjų poreikių lygis (75 metų ir vyresniems asmenims specialiųjų poreikių lygio nustatyti nebūtina) ir ilgalaikės socialinės globos poreikis, neturintys artimųjų pagal įstatymus, galinčių juos prižiūrėti, ar turintys artimųjų, kurie dėl objektyvių priežasčių (yra neįgalūs, dėl sveikatos būklės, atlieka bausmę įkalinimo įstaigoje, yra asocialūs asmenys ir kt.) negali jų prižiūrėti.

62.	Globos namai, į kuriuos siunčiamas asmuo, yra parenkami atsižvelgiant į asmens (globėjo, rūpintojo) pageidavimą, globos namų galimybes suteikti reikiamas paslaugas ir licenciją teikti socialinę globą. Apgyvendinant asmenis specialiuosiuose globos namuose, pirmenybė teikiama tikslinių grupių, kurioms šie globos namai yra skirti, asmenims.

63.	Prieš apgyvendinant asmenį Globos namuose ilgalaikei arba trumpalaikei socialinei globai, yra išrašomas asmens siuntimas į Globos namus (toliau – Siuntimas, 2 priedas). Kai priimtas sprendimas dėl socialinės globos skyrimo, Siuntimą išrašo Savivaldybės administracijos direktorius ar jo įgaliotas asmuo, priėmęs šį sprendimą, o kai priimtas sprendimas dėl ilgalaikės socialinės globos valstybės globos namuose, – Tarnyba arba Departamentas.

64.	Siuntimas per 3 darbo dienas nuo jo išrašymo dienos pateikiamas (išsiunčiamas) asmeniui (globėjui, rūpintojui). Siuntimo kopija pateikiama Globos namams, į kuriuos asmuo siunčiamas.

65.	Išrašytas Siuntimas galioja 30 kalendorinių dienų nuo jo išsiuntimo dienos. Savivaldybė, išrašiusi Siuntimą, gali galiojimo terminą pratęsti, jeigu asmuo (globėjas, rūpintojas) raštu pateikia neginčijamas objektyvias priežastis (gydosi gydymo įstaigoje, esant ūmiai psichozei ar kt.), dėl kurių jis per nurodytą laiką negali apsigyventi Globos namuose.

66.	Jeigu asmuo neapsigyvena Globos namuose per Siuntimo galiojimo terminą, sprendimas skirti socialinę globą pripažįstamas netekusiu galios.

67.	Atsakingo padalinio atsakingas darbuotojas, vadovaudamasis aprašo 3 priedu, suformuotą socialinių paslaugų gavėjo bylą pateikia Globos namams ne vėliau kaip asmens apgyvendinimo dieną.

68.	Jei Globos namuose yra laisvų vietų ar Globos namuose apgyvendinamas likęs be tėvų globos vaikas, socialinės rizikos vaikas, Siuntimas išrašomas ne vėliau kaip per 3 darbo dienas nuo sprendimo dėl socialinės globos skyrimo priėmimo dienos, o kai Siuntimą išrašo Tarnyba, – ne vėliau kaip per 3 darbo dienas nuo sprendimo dėl socialinės globos skyrimo gavimo dienos.

69.	Sprendimą skirti vaikui, kuriam nustatyta nuolatinė globa, ilgalaikę socialinę globą ir vaikui, kuriam nustatyta laikinoji globa, – trumpalaikę socialinę globą Globos namuose, kurių savininko teises ir pareigas įgyvendina ar dalininkė (savininkė) yra Socialinės apsaugos ir darbo ministerija, pasirašo Savivaldybės administracijos direktorius ar jo įgaliotas asmuo. Sprendimo kopija išsiunčiama Tarnybai ne vėliau kaip per 3 darbo dienas nuo sprendimo pasirašymo dienos.

70.	Jei Globos namuose nėra laisvų vietų, asmuo yra įrašomas į Savivaldybės sudarytą eilę ilgalaikei socialinei globai gauti, o tais atvejais, kai asmeniui skirta ilgalaikė socialinė globa valstybės globos namuose, – į Departamento sudaromą ir tvarkomą asmenų eilę ilgalaikei socialinei globai gauti valstybės globos namuose.

71.	Asmenų eilė ilgalaikei socialinei globai gauti sudaroma pagal sprendimų dėl socialinės globos skyrimo priėmimo datą. Tais atvejais, kai sprendimai dėl socialinės globos skyrimo priimami ta pačia data keliems asmenims, atsižvelgiama ir į jų prašymo pateikimo datą ir registracijos numerį.

72.	Asmuo gali būti apgyvendintas Globos namuose be eilės – skubos tvarka (nesuteikus reikiamos pagalbos asmeniui kiltų didelis pavojus jo sveikatai ir gyvybei) Komisijos teikimu, išskyrus atvejus, kai asmuo apgyvendinamas valstybės globos namuose.

73.	Vienas asmuo gali būti įrašytas tik į vieną eilę ilgalaikei socialinei globai gauti.

VIII SKYRIUS

ASMENS (ŠEIMOS) TEISĖS IR PAREIGOS

74.	Asmuo (šeima) turi teisę į informacijos ir dokumentų apie asmenį (šeimą) konfidencialumą.

75.	Asmuo (vienas iš suaugusių šeimos narių), jo globėjas, rūpintojas turi teisę gauti informaciją apie Lietuvos Respublikos teritorijoje veikiančias socialinių paslaugų įstaigas, laisvas vietas jose, socialinių paslaugų kainas.

76.	Asmuo, jo globėjas, rūpintojas privalo teikti socialiniams darbuotojams informaciją, susijusią su asmens (šeimos) socialinių paslaugų poreikio vertinimu. Asmuo (šeima) atsako už pateikiamų vertinti duomenų tikrumą ir informacijos teisingumą.

IX SKYRIUS
INFORMACIJOS TEIKIMAS IR SAUGOJIMAS

77.	Savivaldybė savo interneto svetainėje skelbia informaciją apie Savivaldybėje teikiamas socialines paslaugas, Savivaldybės socialinės globos įstaigas ir laisvas vietas jose, socialinės globos kainas, laukiančių Savivaldybės eilėje socialinės priežiūros ir socialinės globos gauti asmenų skaičių.

78.	Socialinių paslaugų priežiūros departamentas prie Socialinės apsaugos ir darbo ministerijos savo interneto svetainėje skelbia informaciją apie Lietuvos Respublikos teritorijoje veikiančias socialinės globos įstaigas, vidutines socialinių paslaugų kainas.

79.	Duomenys apie gyventojams skirtas, teikiamas ir neskirtas (nurodomos jų neskyrimo priežastys) socialines paslaugas pateikiami SPIS.

80.	Socialinių paslaugų įstaigoje informacija apie asmenį (šeimą), gaunantį socialines paslaugas, kaupiama ir saugoma asmens byloje.

81.	Asmens (šeimos) socialinių paslaugų, finansuojamų iš valstybės biudžeto specialių tikslinių dotacijų savivaldybių biudžetams, socialinių paslaugų poreikio nustatymo ar asmens (šeimos) finansinių galimybių mokėti už jas vertinimo išvadas, sprendimus dėl šių paslaugų skyrimo asmuo (vienas iš suaugusių šeimos narių) ar jo globėjas, rūpintojas, kiti suinteresuoti asmenys gali apskųsti Socialinių paslaugų priežiūros departamentui.

X SKYRIUS
SKUNDŲ NAGRINĖJIMAS

82.	Socialinių darbuotojų asmens (šeimos) socialinių paslaugų poreikio vertinimo išvadas, sprendimą dėl socialinių paslaugų asmeniui skyrimo, įrašymą į Savivaldybės asmenų eilę ilgalaikei socialinei globai gauti, siuntimą į Globos namus asmuo (vienas iš suaugusių šeimos narių) ar jo globėjas, rūpintojas, kiti suinteresuoti asmenys gali apskųsti Savivaldybės administracijos direktoriui. Savivaldybės administracijos direktorius sudaro komisiją skundui išnagrinėti, kuri pakartotinai nustatyto asmens (šeimos) socialinių paslaugų poreikį.

83.	Socialinis darbuotojas, kaltas dėl netinkamo asmens (šeimos) socialinių paslaugų poreikio nustatymo, gali būti traukiamas drausminėn atsakomybėn teisės aktų nustatyta tvarka.

84.	Ginčai dėl Savivaldybės priimtų sprendimų (neveikimo) nagrinėjami Lietuvos Respublikos administracinių bylų teisenos įstatymo nustatyta tvarka.

_____________________________

Asmens (šeimos) socialinių paslaugų

poreikio nustatymo ir socialinių paslaugų skyrimo

Kauno mieste tvarkos aprašo

1 priedas

(Asmens (šeimos) socialinių paslaugų poreikio vertinimo forma)

__________________________________________________________________

(įstaigos, nustatančios socialinių paslaugų poreikį, pavadinimas)

ASMENS (ŠEIMOS) SOCIALINIŲ PASLAUGŲ POREIKIO VERTINIMAS

_____________ Nr. _______

(data)

I. BENDRIEJI DUOMENYS APIE ASMENĮ (ŠEIMĄ)

1. Asmuo, kuriam reikia socialinių paslaugų (šeimai atstovaujantis vienas iš suaugusių šeimos narių)

Vardas
Pavardė
Asmens kodas
Gyvenamosios vietos adresas
Telefono Nr.

Pateiktas asmens tapatybę patvirtinantis dokumentas:

 Lietuvos Respublikos piliečio pasas

 Lietuvos Respublikos pasas

 Asmens tapatybės kortelė

 Leidimas laikinai gyventi Lietuvoje (ne ES valstybių narių piliečiams)

 Gimimo liudijimas

2. Kiti duomenys apie šeimos sudėtį, šeimos narių veiklos pobūdį ir jų socialinę padėtį pateikiami užpildant SP-1, SP-2, SP-8 formas.

II. SOCIALINIŲ PASLAUGŲ POREIKIS

3. Asmens (šeimos) per paskutinius 12 mėnesių gautos ar gaunamos socialinės paslaugos (nurodyti gautų paslaugų pavadinimą, jų teikimo pradžią, trukmę)

________________________________________________________________________________

________________________________________________________________________________

4. Asmens (šeimos) socialinis savarankiškumas (įgūdžiai, gebėjimai, bendravimas)1 (pažymėti reikiamą langelį X)

Eil. Nr.	Ar asmuo (šeima):	Taip	Iš dalies	Ne
4.1.	geba tvarkytis buityje
4.2.	pozityviai bendrauja šeimoje, su kaimynais, bendruomenėje
4.3.	geba atlikti asmeniniame ir visuomeniniame gyvenime reikalingas funkcijas
4.4.	tinkamai rūpinasi nepilnamečiais šeimos nariais
4.5.	turi problemų dėl gyvenamojo būsto
4.6.	turi problemų dėl smurto ar prievartos šeimoje
4.7.	turi kitų socialinių problemų

5. Ar šeimos nariai rūpinasi vienas kitu?

 Taip  Ne

6. Asmens (šeimos) motyvacija spręsti savo problemas

________________________________________________________________________________

________________________________________________________________________________

7. Kokios socialinės pagalbos prašo asmuo ar kartu gyvenanti šeima (vienas iš suaugusių šeimos narių) arba ją siūlo teikti kiti suinteresuoti asmenys

________________________________________________________________________________

III. IŠVADOS IR REKOMENDACIJOS

8. Motyvuotos išvados apie asmens (šeimos) socialinę riziką, galimybes gyventi savarankiškai, palaikyti ryšius su visuomene

________________________________________________________________________________

________________________________________________________________________________

9. Informacija apie kitų specialistų (įstaigų, organizacijų) pateiktas išvadas

________________________________________________________________________________

10. Rekomenduojama:

 10.1. Teikti socialines paslaugas asmeniui (šeimai) (pažymėti reikiamą langelį X)

Eil. Nr.	Socialinių paslaugų pavadinimas	Asmeniui	Šeimai2	Rekomenduojamas socialinių paslaugų teikėjas
1.	Bendrąsias
2.	Socialinės priežiūros
2.1.	Socialinių įgūdžių ugdymo ir palaikymo
2.2.	Laikino apnakvindinimo
2.3.	Pagalbos į namus
2.4.	Apgyvendinimo savarankiško gyvenimo namuose
2.5.	Pagalbos pinigais
3.	Kitas socialines paslaugas (įrašykite)

 10.2. Socialinių paslaugų neteikti (nurodyti priežastis)

________________________________________________________________________________

 10.3. Atlikti socialinės globos poreikio vertinimą (nurodyti motyvą)

________________________________________________________________________________

11. Kita informacija (pastabos, pastebėjimai)

________________________________________________________________________________

Socialinių paslaugų gavėjui, teikiant asmeniui (šeimai) socialines paslaugas, atstovaujančio asmens ryšys su asmeniu (šeima) ____________________________________________

Vardas ir pavardė ___________________________________________________

Gyvenamosios vietos adresas, tel. Nr. ___________________________________________

Socialinis darbuotojas __________________ _____________________

(parašas) (vardas ir pavardė)

___________________________

1. Pildyti eilutes, kurios tinka atitinkamos grupės asmenims.

2. Jeigu šeimos nariams skiriamos skirtingos socialinės paslaugos, prie rekomenduojamos teikti paslaugos nurodyti asmens eilės Nr. iš SP-1 formos.

_________________

Asmens (šeimos) socialinių paslaugų

poreikio nustatymo ir socialinių paslaugų skyrimo

Kauno mieste tvarkos aprašo

2 priedas

(Siuntimo į socialinės globos įstaigas forma)

KAUNO MIESTO SAVIVALDYBĖS ADMINISTRACIJOS SOCIALINIŲ PASLAUGŲ SKYRIUS

SIUNTIMAS Į SOCIALINĖS GLOBOS ĮSTAIGAS

_______________

(data)

Kaunas

Vadovaudamiesi ______________________________________________________

(sprendimo numeris ir data)

_____________________________________________________________________________

siunčiame_____________________________________________________________________

(vardas, pavardė, gimimo data, adresas)

į _____________________________________________________________________________

(socialinės globos įstaigos pavadinimas)

Siuntimas galioja 30 kalendorinių dienų nuo išsiuntimo dienos.

______________	_____________	_____________

(pareigos)	(parašas)	(vardas, pavardė)

_____________________

Asmens (šeimos) socialinių paslaugų

poreikio nustatymo ir socialinių paslaugų skyrimo

Kauno mieste tvarkos aprašo

3 priedas

ASMENS BYLOS DOKUMENTŲ SĄRAŠAS

Eil. Nr.	Dokumento pavadinimas	Senų žmonių globos namai	Globos namai suaugu-siems žmonėms su negalia	Vaikų globos namai	Globos namai vaikams su negalia, globos namai vaikams ir jaunimui su negalia
1.	Asmens tapatybę patvirtinantis dokumentas (pasas, asmens tapatybės kortelė, gimimo liudijimas, leidimas laikinai gyventi Lietuvoje (ne ES valstybės narių piliečiams), naujo pavyzdžio vairuotojo pažymėjimas ar kt.)	+	+	+	+
2.	Pažyma apie deklaruotą gyvenamąją vietą arba patvirtinanti, kad asmuo įtrauktas į gyvenamosios vietos neturinčių asmenų apskaitą	+	+	+	+
3.	Neįgaliojo (invalido) pažymėjimas (neįgalumo lygio pažyma, darbingumo lygio pažyma, pažyma dėl specialiųjų poreikių lygio nustatymo) ar (ir) specialiojo nuolatinės slaugos ar nuolatinės priežiūros (pagalbos) poreikio nustatymo pažymos (SP-1, SP-2 formos)	+ (asmeniui, kuriam yra nustatytas specialiųjų poreikių lygis)	+	+ (vaikui, kuriam yra nustatytas neįgalumo lygis)	+
4.	Medicinos dokumentų išrašas (F 027/a)	+	+	+	+
5.	Savivaldybės administracijos direktoriaus įsakymas ar teismo nutartis ir kiti dokumentai, pateikti dėl vaiko laikinosios ar nuolatinės globos nustatymo, dėl suaugusio asmens pripažinimo neveiksniu, globėjo (rūpintojo) paskyrimo	+ (neveiksniu pripažintam asmeniui)	+ (neveiksniu pripažintam asmeniui)	+ (išskyrus socialinės rizikos vaikui)	+ (vaikui, kuriam nustatyta laikinoji ar nuolatinė globa)
6.	Asmens socialinės globos poreikio vertinimas (su priedais)	+	+	+ (išskyrus likusiam be tėvų globos vaikui)	+ (išskyrus likusiam be tėvų globos vaikui)
7.	Savivaldybės pažyma apie asmens mokėjimo už socialinę globą dydį	+	+	-	+
8.	Sprendimas dėl socialinės globos skyrimo (SP-9 forma)	+	+	+	+

_______________________________